Tom Behnke (FP), 1998-04-16:
Fremskridtspartiet var og er tilhænger af etableringen af en minimetro fra Københavns centrum til Kastrup Lufthavn.
Enhver, der bevæger sig rundt i det københavnske og specielt på Amager, vil jo specielt i myldretiden kunne se, at vejnettet er stærkt overbelastet.
Der er behov for, at det bliver aflastet, og at man får infrastrukturen indrettet på en anderledes måde, så det igen er hensigtsmæssigt, både tidsmæssigt og rutemæssigt, at bevæge sig rundt i København og specielt mod lufthavnens område, ikke mindst nu, hvor vi jo får udvidelsen med Øresundsbroen.
Vi ved, at Kastrup Lufthavn også planlægger at skulle have flere ruter ind, og derfor vil det være nødvendigt, at vi får muligheden for at kunne transportere personer hurtigt og nemt frem og tilbage over Amager, uden at det giver yderligere belastning for det vejnet, der i forvejen er meget belastet.
Men det blev jo besluttet, at minimetroen skulle laves; arbejdet er allerede sat i fuld gang, og forespørgselsdebatten i dag handler heller ikke så meget om det, men derimod om de problemer, der er fulgt i kølvandet på etableringen af minimetroen.
Og der er unægtelig tale om problemer her ved etableringen af minimetroen.
Byggeriet af minimetroen under København skal for Fremskridtspartiet at se ikke få lov til at udvikle sig til en sikkerhedsmæssig skandale, fordi Beredskabsstyrelsen og Ørestadsselskabet ikke kan blive enige om de sikkerhedsmæssige krav
Der skal ikke spilles hasard med sikkerheden for befolkningen i hovedstadsområdet, og derfor skal Ørestadsselskabet ikke selv kunne fastlægge de sikkerhedsmæssige krav.
Fremskridtspartiet foreslår derfor, at Beredskabsstyrelsen får vetoret i sådanne sager, således at det er dem, der fastlægger kravene.
Beredskabsstyrelsen har det overordnede redningsansvar og skal derfor også have retten til at fastsætte kravene til sikkerheden, når vi taler om minimetro og lignende.
Et andet væsentligt problem, som jo har været rejst tidligere i debatten her, drejer sig om togenes styringssystemer, og det er heller ikke videre tryghedsskabende.
Så er der de tidsmæssige problemer: Projektet udvikler sig ikke helt, som man havde forventet.
Der er de økonomiske problemer, som følger i kølvandet på det samme.
Den lukkethed og det hemmelighedskræmmeri, som har præget Ørestadsselskabet, er ikke rimelig.
Det er ikke rimeligt, at Folketinget, som med et stort flertal har vedtaget de her projekter, ikke kan få tilstrækkelig information om, hvad det er der foregår.
Det hemmelighedskræmmeri må stoppe, og derfor er vi i Fremskridtspartiet helt på linje med SF i kravet om at få en uvildig undersøgelse, og vi vil i Fremskridtspartiet naturligvis støtte det forslag til vedtagelse, der er fremsat af SF.
Der er jo flere gange stillet spørgsmål til de pågældende ordførere om, hvornår det er nok.
Hvornår er der så mange problemer, at de pågældende ordførere vil gøre noget ved det her?
Hr. Arne Melchior havde fuldstændig ret i sin analyse.
Når man ved, der er problemer, hvorfor så ikke tage fat på dem allerede nu?
Enhver, der har beskæftiget sig med politik i mere end 20 minutter ved, at enhver problemstilling, der bliver udsat, vil blive værre og værre, og ikke nok med det,
det vil blive meget, meget sværere at få løst problemerne, efterhånden som projektet udvikler sig, og dermed vil det også blive langt, langt dyrere med tiden at rette op på tingene.
Hvorfor dog ikke tage fat nu med det samme, få det undersøgt til bunds og så få, havde jeg nær sagt, toget ind på sporet igen?